Document ID: 32004R0782

Title and Content:
Κανονισμός (ΕΚ) αριθ. 782/2004 της Επιτροπής της 26ης Απριλίου 2004 για την τροποποίηση του κανονισμού (ΕΚ) αριθ. 2868/95 σε συνέχεια της προσχώρησης της Ευρωπαϊκής Κοινότητας στο πρωτόκολλο της Μαδρίτης (Κείμενο που παρουσιάζει ενδιαφέρον για τον ΕΟΧ) Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ, Έχοντας υπόψη: τη συνθήκη για την ίδρυση της Ευρωπαϊκής Κοινότητας, τον κανονισμό (ΕΚ) αριθ. 40/94 του Συμβουλίου, της 20ής Δεκεμβρίου 1993, για το κοινοτικό σήμα(1), και ιδίως το άρθρο 158, Εκτιμώντας τα ακόλουθα: (1) Σε συνέχεια της απόφασης του Συμβουλίου με την οποία εγκρίνεται η προσχώρηση της Ευρωπαϊκής Κοινότητας στο πρωτόκολλο που αφορά τη συμφωνία της Μαδρίτης σχετικά με τη διεθνή καταχώριση σημάτων, που εγκρίθηκε στη Μαδρίτη στις 27 Ιουνίου 1989 (στη συνέχεια "πρωτόκολλο της Μαδρίτης")(2), είναι αναγκαία η θέσπιση τεχνικών μέτρων για την εφαρμογή του κανονισμού (ΕΚ) αριθ. 1992/2003 του Συμβουλίου, της 27ης Οκτωβρίου 2003, με τον οποίο τροποποιείται ο κανονισμός (ΕΚ) αριθ. 40/94 για το κοινοτικό σήμα(3). (2) Πρέπει να τροποποιηθεί ανάλογα ο κανονισμός (ΕΚ) αριθ. 2868/95 της Επιτροπής, της 13ης Δεκεμβρίου 1995, περί της εφαρμογής του κανονισμού (ΕΚ) αριθ. 40/94 του Συμβουλίου για το κοινοτικό σήμα(4). (3) Τα μέτρα που προβλέπονται στον παρόντα κανονισμό είναι σύμφωνα με τη γνώμη της Επιτροπής για θέματα που αφορούν τα τέλη, τους εκτελεστικούς κανονισμούς και τη διαδικασία των τμημάτων προσφυγών του γραφείου εναρμόνισης στο πλαίσιο της εσωτερικής αγοράς (εμπορικά σήματα, σχέδια και υποδείγματα), ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ: Άρθρο 1 Το άρθρο 1 του κανονισμού (ΕΚ) αριθ. 2868/95 τροποποιείται ως εξής: 1. Στον κανόνα 12 προστίθεται ένα νέο στοιχείο ιγ): "ιγ) ενδεχομένως, δήλωση ότι η αίτηση αποτελεί απόρροια μετατροπής διεθνούς καταχώρισης που η προστασία της επεκτείνεται στην Ευρωπαϊκή Κοινότητα σύμφωνα με το άρθρο 156 του κανονισμού, από κοινού με την ημερομηνία της διεθνούς καταχώρισης σύμφωνα με το άρθρο 3 παράγραφος του πρωτοκόλλου της Μαδρίτης ή την ημερομηνια καταγραφής της εδαφικής επέκτασης στην Ευρωπαϊκή Κοινότητα σε συνέχεια διεθνούς καταχώρισης σύμφωνα με το άρθρο 3γ παράγραφος 2 του πρωτοκόλλου της Μαδρίτης και, ενδεχομένως, την ημερομηνία προτεραιότητας της διεθνούς καταχώρισης." 2. Ο κανόνας 84 τροποποιείται ως εξής: α) στην παράγραφο 2 προστίθεται ένα νέο στοιχείο ιστ): "ιστ) δήλωση ότι η αίτηση αποτελεί απόρροια μετατροπής διεθνούς καταχώρισης που η προστασία της επεκτείνεται στην Ευρωπαϊκή Κοινότητα σύμφωνα με το άρθρο 156 του κανονισμού, από κοινού με την ημερομηνία της διεθνούς καταχώρισης σύμφωνα με το άρθρο 3 παράγραφος 4 του πρωτοκόλλου της Μαδρίτης ή την ημερομηνια καταγραφής της εδαφικής επέκτασης στην Ευρωπαϊκή Κοινότητα σε συνέχεια διεθνούς καταχώρισης σύμφωνα με το άρθρο 3γ παράγραφος 2 του πρωτοκόλλου της Μαδρίτης και, ενδεχομένως, την ημερομηνία προτεραιότητας της διεθνούς καταχώρισης·" β) στην παράγραφο 3 προστίθενται νέα σημεία κ), κα) και κβ): "κ) την αντικατάσταση του κοινοτικού σήματος από διεθνή καταχώριση σύμφωνα με το άρθρο 152 του κανονισμού· κα) την ημερομηνία και τον αριθμό διεθνούς καταχώρισης που βασίζεται σε αίτηση κοινοτικού σήματος η οποία έχει καταχωριστεί ως κοινοτικό σήμα σύμφωνα με το άρθρο 143 παράγραφος 1 του κανονισμού· κβ) την ημερομηνία και τον αριθμό διεθνούς καταχώρισης που βασίζεται σε κοινοτικό σήμα σύμφωνα με το άρθρο 143 παράγραφος 2 του κανονισμού." 3. Στον κανόνα 89 προστίθεται νέα παράγραφος 6:"Οι φάκελλοι που τηρούνται από το γραφείο σχετικά με διεθνείς καταχωρίσεις που η προστασία τους επεκτείνεται στην Ευρωπαϊκή Κοινότητα μπορούν να ελεγχθούν ύστερα από αίτηση, από την ημερομηνία που αναφέρεται στο άρθρο 147 παράγραφος 1 του κανονισμού, υπό τους όρους που προβλέπουν οι παράγραφοι 1, 3 και 4 και σύμφωνα με τον κανόνα 88." 4. Μετά τον κανόνα 101 εισάγεται ο ακόλουθος τίτλος XIII: "ΤΙΤΛΟΣ XIII ΔΙΑΔΙΚΑΣΙΕΣ ΣΧΕΤΙΚΑ ΜΕ ΤΗ ΔΙΕΘΝΗ ΚΑΤΑΧΩΡΙΣΗ ΣΗΜΑΤΩΝ Μέρος A Διεθνής καταχώριση βάσει αιτήσεων για κοινοτικό σήμα και κοινοτικών σημάτων Κανόνας 102 Συμπλήρωση μιας διεθνούς αίτησης 1. Το έντυπο που διατίθεται από το γραφείο για τη συμπλήρωση διεθνούς αίτησης, όπως αναφέρεται στο άρθρο 142 παράγραφος 1 του κανονισμού, αποτελεί προσαρμογή του επίσημου εντύπου που διατίθεται από το Διεθνές Γραφείο του Παγκόσμιου Οργανισμού Πνευματικής Ιδιοκτησίας (στη συνέχεια 'Διεθνές Γραφείο'), έχοντας τον ίδιο μορφότυπο αλλά περιλαμβάνοντας τις πρόσθετες ενδείξεις και τα στοιχεία όπως απαιτείται ή ενδέχεται να ενδείκνυται σύμφωνα με τους παρόντες κανόνες. Οι υποψήφιοι μπορούν επίσης να χρησιμοποιούν το επίσημο έντυπο που διατίθεται από το Διεθνές Γραφείο. 2. Η παράγραφος 1 ισχύει τηρουμένων των αναλογιών για το έντυπο αίτησης για εδαφική επέκταση σε συνέχεια της διεθνούς καταχώρισης σύμφωνα με το άρθρο 144 του κανονισμού. 3. Το γραφείο ενημερώνει τον υποβάλλοντα διεθνή αίτηση για την ημερομηνία λήψης από το γραφείο των εγγράφων που συνιστούν τη διεθνή αίτηση. 4. Όταν η διεθνής αίτηση έχει συνταχτεί σε μια επίσημη γλώσσα της Ευρωπαϊκής Κοινότητας, άλλη από τις γλώσσες που επιτρέπονται από το πρωτόκολλο της Μαδρίτης, για τη συμπλήρωση της διεθνούς αίτησης και όταν η διεθνής αίτηση δεν περιέχει, ή δεν συνοδεύεται από, μετάφραση του καταλόγου αγαθών και υπηρεσιών και κάθε άλλου κειμένου που αποτελεί μέρος της διεθνούς αίτησης στη γλώσσα στην οποία η αίτηση πρέπει να υποβληθεί στο Διεθνές Γραφείο σύμφωνα με το άρθρο 142 παράγραφος 2 του κανονισμού, ο υποψήφιος εξουσιοδοτεί το γραφείο να συμπεριλάβει στη διεθνή αίτηση τη μετάφραση του εν λόγω καταλόγου αγαθών και υπηρεσιών και άλλων κειμένων στη γλώσσα στην οποία πρέπει να υποβληθεί η αίτηση στο Διεθνές Γραφείο, σύμφωνα με το άρθρο 142 παράγραφος 2 του κανονισμού. Εάν η μετάφραση δεν έχει γίνει στο πλαίσιο της διαδικασίας καταχώρισης για την αίτηση κοινοτικού σήματος στην οποία βασίζεται η διεθνής αίτηση, το γραφείο μεριμνά χωρίς καθυστέρηση για τη μετάφραση. Κανόνας 103 Εξέταση διεθνών αιτήσεων 1. Όταν το γραφείο λαμβάνει διεθνή αίτηση και το τέλος που αναφέρεται στο άρθρο 142 παράγραφος 5 του κανονισμού για τη διεθνή αίτηση δεν έχει καταβληθεί, το γραφείο ενημερώνει τον υποψήφιο ότι η διεθνής αίτηση θεωρείται ως μη συμπληρωθείσα έως την καταβολή του τέλους. 2. Όταν από την εξέταση της διεθνούς αίτησης προκύπτει κάποια από τις ακόλουθες ελλείψεις, το γραφείο καλεί τον υποψήφιο να αποκαταστήσει τις ελλείψεις που σημειώνονται εντός μιας καθορισμένης περιόδου: α) η διεθνής αίτηση δεν έχει συμπληρωθεί σε κάποιο από τα έντυπα που αναφέρονται στον κανόνα 102 παράγραφος 1 και δεν περιέχει όλες τις ενδείξεις και τις πληροφορίες που απαιτούνται από το έντυπο αυτό· β) ο κατάλογος αγαθών και υπηρεσιών που περιέχεται στη διεθνή αιτηση δεν καλύπτεται από τον κατάλογο αγαθών και υπηρεσιών που εμφανίζεται στη βασική αίτηση για το κοινοτικό σήμα ή στο βασικό κοινοτικό σήμα· γ) το σήμα που αποτελεί το αντικείμενο της διεθνούς αίτησης δεν είναι ταυτόσημο με το σήμα όπως αυτό εμφανίζεται στη βασική αίτηση κοινοτικού σήματος ή στο βασικό κοινοτικό σήμα· δ) κάθε ένδειξη στη διεθνή αίτηση όσον αφορά το σήμα, εκτός από ρήτρα παραιτήσεως από ευθύνη σύμφωνα με το άρθρο 38 παράγραφος 2 του κανονισμού ή διεκδίκηση χρώματος, δεν εμφανίζεται στη βασική αίτηση κοινοτικού σήματος ή στο βασικό κοινοτικό σήμα· ε) εάν στη διεθνή αίτηση ζητείται η κατοχύρωση χρώματος ως διακριτικού χαρακτηριστικού του σήματος, η βασική αίτηση κοινοτικού σήματος ή το βασικό κοινοτικό σήμα δεν έχουν το ίδιο χρώμα ή χρώματα· ή στ) σύμφωνα με τις ενδείξεις που αναφέρονται στη διεθνή αίτηση, ο υποψήφιος δεν είναι επιλέξιμος για τη συμπλήρωση διεθνούς αίτησης μέσω του γραφείου, σύμφωνα με το άρθρο 2 παράγραφος 1 στοιχείο ii) του πρωτοκόλλου της Μαδρίτης. 3. Όταν ο υποψήφιος αδυνατεί να εξουσιοδοτήσει το γραφείο να συμπεριλάβει μετάφραση, όπως προβλέπεται στον κανόνα 102 παράγραφος 4, ή όταν κατ άλλον τρόπο είναι ασαφές σε ποιον κατάλογο αγαθών και υπηρεσιών βασίζεται η διεθνής αίτηση, το γραφείο καλεί τον υποψήφιο να υποβάλει τις απαιτούμενες ενδείξεις εντός καθορισμένης περιόδου. 4. Εάν οι ελλείψεις που αναφέρονται στην παράγραφο 2 δεν καλύπτονται ή εάν οι απαιτούμενες ενδείξεις που αναφέρονται στην παράγραφο 3 δεν υποβάλλονται εντός της προθεσμίας που έχει οριστεί από το γραφείο, το γραφείο αποφασίζει να αρνηθεί τη διαβίβαση της διεθνούς αίτησης στο Διεθνές Γραφείο. Κανόνας 104 Διαβίβαση της διεθνούς αίτησης Το γραφείο διαβιβάζει τη διεθνή αίτηση στο Διεθνές Γραφείο μαζί με την επικύρωση που προβλέπεται στο άρθρο 3 παράγραφος 1 του πρωτοκόλλου της Μαδρίτης, εφόσον η διεθνής αίτηση πληροί τις προδιαγραφές που ορίζονται στους κανόνες 102 και 103 όπως επίσης και στα άρθρα 141 και 142 του κανονισμού. Κανόνας 105 Μεταγενέστερες επεκτάσεις της προστασίας 1. Το γραφείο καλεί τον υποψήφιο που αιτείται εδαφική επέκταση σε συνέχεια της διεθνούς καταχώρισης, όπως αναφέρεται στο άρθρο 144 του κανονισμού, να αποκαταστήσει κάθε μια από τις ακόλουθες ελλείψεις, εντός τής προθεσμίας που αυτό ορίζει: α) η αίτηση για εδαφική επέκταση δεν έχει συμπληρωθεί σε κάποιο από τα έντυπα που αναφέρονται στον κανόνα 102 παράγραφος 1 και 2 και δεν περιέχει όλες τις ενδείξεις και τις πληροφορίες που απαιτούνται από το έντυπο αυτό· β) η αίτηση για εδαφική επέκταση δεν αναφέρει τον αριθμό της διεθνούς καταχώρισης στην οποία αναφέρεται· γ) ο κατάλογος αγαθών και υπηρεσιών δεν καλύπτεται από τον κατάλογο αγαθών και υπηρεσιών που περιέχονται στη διεθνή καταχώριση· ή δ) σύμφωνα με τις ενδείξεις που έχουν υποβληθεί στο διεθνές έντυπο, ο υποψήφιος που αιτείται την εδαφική επέκταση δεν δικαιούται ορισμό μεταγενέστερο της διεθνούς καταχώρισης μέσω του γραφείου, σύμφωνα με το άρθρο 2 παράγραφος 1 στοιχείο ii) και άρθρο 3 στοιχείο 2 του πρωτοκόλλου της Μαδρίτης. 2. Εάν οι ελλείψεις που αναφέρονται στην παράγραφο 1 δεν καλυφθούν εντός της προθεσμίας που έχει οριστεί από το γραφείο, το γραφείο αποφασίζει να αρνηθεί τη διαβίβαση στο Διεθνές Γραφείο της διεθνούς αίτησης για εδαφική επέκταση που υποβλήθηκε μεταγενέστερα της διεθνούς καταχώρισης. 3. Το γραφείο ενημερώνει τον υποψήφιο που αιτείται εδαφική επέκταση για την ημερομηνία λήψης από το γραφείο της αίτησης για εδαφική επέκταση. 4. Το γραφείο διαβιβάζει την αίτηση για εδαφική επέκταση που υποβλήθηκε μεταγενέστερα της διεθνούς καταχώρισης στο Διεθνές Γραφείο, εφόσον έχουν καλυφθεί οι ελλείψεις που αναφέρονται στην παράγραφο 1 του παρόντος κανόνα και πληρούνται οι προδιαγραφές που ορίζονται στο άρθρο 144 του κανονισμού. Κανόνας 106 Εξάρτηση της διεθνούς καταχώρισης από τη βασική αίτηση ή καταχώριση 1. Το γραφείο αποστέλλει κοινοποίηση στο Διεθνές Γραφείο όταν, εντός περιόδου πέντε ετών από την ημερομηνία της διεθνούς καταχώρισης, α) η αίτηση για το κοινοτικό σήμα στην οποία βασίστηκε η διεθνής καταχώριση έχει ανακληθεί, θεωρείται ανακληθείσα ή έχει απορριφθεί με τελική απόφαση· β) το κοινοτικό σήμα στο οποίο βασίστηκε η διεθνής καταχώριση έπαψε να ισχύει λόγω εγκατάλειψης, μη ανανέωσης, ακύρωσης ή ανισχυρότητάς του με τελική απόφαση του γραφείου ή, λόγω ανταπαίτησης σε διαδικασίες επί παραβάσει, από κοινοτικό δικαστήριο εμπορικού σήματος· γ) η αίτηση κοινοτικού σήματος ή το κοινοτικό σήμα όπου βασιζόταν η διεθνής καταχώριση χωρίστηκε σε δύο αιτήσεις ή καταχωρίσεις. 2. Η κοινοποίηση που αναφέρεται στην παράγραφο 1 περιλαμβάνει: α) τον αριθμό της διεθνούς καταχώρισης· β) την επωνυμία του κατόχου της διεθνούς καταχώρισης· γ) τα δεδομένα και τις αποφάσεις που αφορούν τη βασική αίτηση ή καταχώριση καθώς επίσης και την ημερομηνία ισχύος αυτών των δεδομένων και αποφάσεων· δ) στην περίπτωση που αναφέρεται στην παράγραφο 1 στοιχείο α) ή β), η αίτηση ακύρωσης της διεθνούς καταχώρισης· ε) εάν η πράξη που αναφέρεται στην παράγραφο 1 στοιχείο α) ή β) αφορά τη βασική αίτηση ή τη βασική καταχώριση μόνο όσον αφορά ορισμένα από τα αγαθά και υπηρεσίες, τα εν λόγω αγαθά και τις υπηρεσίες, ή τα αγαθά και τις υπηρεσίες που δεν επηρεάζονται· στ) στην περίπτωση που αναφέρεται στην παράγραφο 1 στοιχείο γ), ο αριθμός κάθε σχετικής αίτησης κοινοτικού σήματος ή καταχώρισης. 3. Το γραφείο αποστέλλει κοινοποίηση στο Διεθνές Γραφείο όταν, στο τέλος της περιόδου των πέντε ετών από την ημερομηνία της διεθνούς καταχώρισης, α) εκκρεμεί προσφυγή κατά της απόφασης εξεταστή να απορρίψει την αίτηση κοινοτικού σήματος στην οποία βασιζόταν η διεθνής καταχώριση σύμφωνα με το άρθρο 38 του κανονισμού· β) εκκρεμεί ένσταση έναντι της αίτησης κοινοτικού σήματος στην οποία βασιζόταν η διεθνής καταχώριση· γ) εκκρεμεί αίτηση ακύρωσης ή αίτηση ανισχυρότητας του κοινοτικού σήματος στο οποίο βασιζόταν η διεθνής καταχώριση· δ) έχει γίνει αναφορά στο Μητρώο Κοινοτικών Σημάτων ότι έχει υποβληθεί ανταπαίτηση ακύρωσης ή ανισχυρότητας ενώπιον δικαστηρίου κοινοτικού σήματος έναντι του κοινοτικού σήματος στο οποίο βασιζόταν η διεθνής καταχώριση, δεν έχει όμως γίνει ακόμη αναφορά στο Μητρώο για την απόφαση του δικαστηρίου κοινοτικού σήματος επί της ανταπαίτησης. 4. Εφόσον οι διαδικασίες που αναφέρονται στην παράγραφο 3 έχουν ολοκληρωθεί με τη λήψη τελικής απόφασης ή με την εγγραφή στο μητρώο, το γραφείο ενημερώνει το Διεθνές Γραφείο σύμφωνα με την παράγραφο 2. 5. Κάθε αναφορά στις παραγράφους 1 και 3 σε ένα κοινοτικό σήμα στο οποίο βασιζόταν η διεθνής καταχώριση περιλαμβάνει μια καταχώριση κοινοτικού σήματος βάσει της αίτησης για κοινοτικό σήμα στην οποία βασιζόταν η διεθνής αίτηση. Κανόνας 107 Ανανεώσεις Η διεθνής καταχώριση ανανεώνεται απ ευθείας στο Διεθνές Γραφείο. Μέρος B Διεθνείς καταχωρίσεις που η προστασία τους επεκτείνεται στην Ευρωπαϊκή Κοινότητα Κανόνας 108 Διεκδίκηση αρχαιότητας σε μια διεθνή αίτηση 1. Όταν σε μια διεθνή αίτηση διεκδικείται η αρχαιότητα ενός ή περισσότερων ήδη καταχωρισθέντων σημάτων, όπως αναφέρεται στο άρθρο 34 του κανονισμού, σύμφωνα με το άρθρο 148 παράγραφος 1 του κανονισμού, ο κάτοχος, εντός τριών μηνών από την ημερομηνία κατά την οποία το Διεθνές Γραφείο κοινοποιεί τη διεθνή καταχώριση στο γραφείο, υποβάλλοντας στο γραφείο αντίγραφο της σχετικής καταχώρισης. Το αντίγραφο πρέπει να επικυρωθεί από την αρμόδια αρχή ως πιστό αντίγραφο της σχετικής καταχώρισης. 2. Όταν ο κάτοχος διεθνούς καταχώρισης υποχρεούται να εκπροσωπηθεί σε διαδικασίες ενώπιον του γραφείου σύμφωνα με το άρθρο 88 παράγραφος 2 του κανονισμού, η κοινοποίηση που αναφέρεται στην παράγραφο 1 περιέχει τον ορισμό ενός εκπροσώπου στο πνεύμα του άρθρου 89 παράγραφος 1 του κανονισμού. 3. Ο Πρόεδρος του γραφείου μπορεί να ορίσει ότι τα αποδεικτικά στοιχεία που πρέπει να υποβάλει ο κάτοχος μπορούν να είναι λιγότερα από αυτά που απαιτούνται στην παράγραφο 1, υπό την προϋπόθεση ότι οι απαιτούμενες πληροφορίες είναι διαθέσιμες στο γραφείο από άλλες πηγές. Κανόνας 109 Εξέταση διεκδικήσεων αρχαιότητας 1. Όταν το γραφείο διαπιστώνει ότι η διεκδίκηση αρχαιότητας στο πλαίσιο του κανόνα 108 παράγραφος 1 δεν είναι σύμμορφη με το άρθρο 34 του κανονισμού, ή δεν πληροί τις άλλες προδιαγραφές του κανόνα 108, καλεί τον κάτοχο να αποκαταστήσει τις ελλείψεις που εντοπίζονται εντός καθορισμένης περιόδου. 2. Εάν οι προδιαγραφές που αναφέρονται στην παράγραφο 1 δεν ικανοποιηθούν εντός της προθεσμίας, χάνεται το δικαίωμα όσον αφορά την αρχαιότητα της εν λόγω διεθνούς καταχώρισης. Εάν οι ελλείψεις αφορούν μόνο ορισμένα αγαθά και υπηρεσίες, το δικαίωμα αρχαιότητας χάνεται μόνο στο βαθμό που αφορά τα εν λόγω αγαθά και υπηρεσίες. 3. Το γραφείο ενημερώνει το Διεθνές Γραφείο για κάθε δήλωση απώλειας του δικαιώματος αρχαιότητας σύμφωνα με την παράγραφο 2. Ενημερώνει επίσης το Διεθνές Γραφείο για κάθε άρση ή περιορισμό της διεκδίκησης αρχαιότητας. 4. Το γραφείο ενημερώνει το Γραφείο Σήματος Benelux ή το κεντρικό γραφείο βιομηχανικής ιδιοκτησίας του αντίστοιχου κράτους μέλους για τη διεκδίκηση αρχαιότητας, εκτός αν το δικαίωμα αρχαιότητας έχει κηρυχθεί απωλεσθέν σύμφωνα με την παράγραφο 2. Κανόνας 110 Διεκδίκηση αρχαιότητας ενώπιον του γραφείου 1. Ο κάτοχος διεθνούς καταχώρισης που η προστασία της επεκτείνεται στην Ευρωπαϊκή Κοινότητα μπορεί να διεκδικήσει, απ ευθείας ενώπιον του γραφείου, την αρχαιότητα ενός ή περισσότερων προηγούμενα καταχωρισθέντων σημάτων, όπως αναφέρεται στο άρθρο 35 του κανονισμού, από την ημερομηνία στην οποία το γραφείο, σύμφωνα με το άρθρο 147 παράγραφος 2 του κανονισμού, έχει δημοσιεύσει το γεγονός ότι δεν έχει κοινοποιηθεί απόρριψη της προστασίας της διεθνούς καταχώρισης που επεκτείνεται στην Ευρωπαϊκή Κοινότητα ή εάν παρόμοια απόρριψη έχει ανακληθεί, όπως προβλέπεται στο άρθρο 148 παράγραφος 2 του κανονισμού. 2. Όταν διεκδικείται αρχαιότητα ενώπιον του γραφείου πριν από την ημερομηνία που αναφέρεται στην παράγραφο 1, η διεκδίκηση αρχαιότητας θεωρείται ότι παρελήφθη από το γραφείο την ημερομηνία που αναφέρεται στην παράγραφο 1. 3. Η αίτηση διεκδίκησης αρχαιότητας σύμφωνα με το άρθρο 148 παράγραφος 2 του κανονισμού και την παράγραφο 1 περιέχει: α) ένδειξη ότι η διεκδίκηση αρχαιότητας γίνεται για διεθνή καταχώριση στο πλαίσιο του πρωτοκόλλου της Μαδρίτης· β) τον αριθμό καταχώρισης της διεθνούς καταχώρισης· γ) την επωνυμία και τη διεύθυνση του κατόχου της διεθνούς καταχώρισης σύμφωνα με τον κανόνα 1 παράγραφος 1 στοιχείο β)· δ) εάν ο κάτοχος έχει οριστεί ως εκπρόσωπος, την επωνυμία και την επιχειρηματική διεύθυνση του εκπροσώπου σύμφωνα με τον κανόνα 1 παράγραφος 1 στοιχείο ε)· ε) ένδειξη του κράτους μέλους ή των κρατών μελών στο ή για το οποίο έχει καταχωριστεί το προγενέστερο σήμα, την ημερομηνία έναρξης ισχύος της σχετικής καταχώρισης, τον αριθμό της σχετικής καταχώρισης και τα αγαθά και τις υπηρεσίες για τα οποία έχει καταχωριστεί το προγενέστερο σήμα· στ) όταν η αρχαιότητα διεκδικείται για λιγότερα από το σύνολο των αγαθών και των υπηρεσιών που περιέχονται στην προγενέστερη καταχώριση, ένδειξη των αγαθών και των υπηρεσιών για τα οποία διεκδικείται αρχαιότητα· ζ) αντίγραφο της σχετικής καταχώρισης· επικυρωμένο από την αρμόδια αρχή ως πιστό αντίγραφο· η) όταν ο κάτοχος της διεθνούς καταχώρισης υποχρεούται να εκπροσωπηθεί σε διαδικασίες ενώπιον του γραφείου σύμφωνα με το άρθρο 88 παράγραφος 2 του κανονισμού, τον ορισμό ενός εκπροσώπου στο πνεύμα του άρθρου 89 παράγραφος 1 του κανονισμού. 4. Εάν δεν πληρούνται οι προδιαγραφές που διέπουν τη διεκδίκηση αρχαιότητας, που αναφέρονται στην παράγραφο 3, το γραφείο καλεί τον κάτοχο της διεθνούς καταχώρισης να καλύψει τις ελλείψεις. Εάν οι ελλείψεις δεν καλυφθούν εντός περιόδου που καθορίζει το γραφείο, το γραφείο απορρίπτει την αίτηση. 5. Όταν το γραφείο έχει αποδεχθεί την αίτηση διεκδίκησης αρχαιότητας, ενημερώνει ανάλογα το Διεθνές Γραφείο, κοινοποιώντας α) τον αριθμό της εν λόγω διεθνούς καταχώρισης· β) την ονομασία του κράτους μέλους ή των κρατών μελών στο ή για το οποίο έχει καταχωριστεί το προγενέστερο σήμα· γ) τον αριθμό της σχετικής καταχώρισης και δ) την ημερομηνία έναρξης ισχύος της σχετικής καταχώρισης. 6. Το γραφείο, από τη στιγμή που την αποδέχεται, ενημερώνει το Γραφείο Σήματος Benelux ή το κεντρικό γραφείο βιομηχανικής ιδιοκτησίας του αντίστοιχου κράτους μέλους για την αίτηση διεκδίκησης αρχαιότητας. 7. Ο Πρόεδρος του γραφείου μπορεί να ορίσει ότι τα αποδεικτικά στοιχεία που πρέπει να υποβάλει ο υποψήφιος μπορούν να είναι λιγότερα από αυτά που απαιτούνται στην παράγραφο 1 στοιχείο ζ), υπό την προϋπόθεση ότι οι απαιτούμενες πληροφορίες είναι διαθέσιμες στο γραφείο από άλλες πηγές. Κανόνας 111 Αποφάσεις που αφορούν διεκδικήσεις αρχαιότητας Όταν μια διεκδίκηση αρχαιότητας που υποβλήθηκε σύμφωνα με το άρθρο 148 παράγραφος 1 του κανονισμού, ή που κοινοποιήθηκε σύμφωνα με τον κανόνα 110 παράγραφος 5, αποσύρεται ή ακυρώνεται από το γραφείο, το γραφείο ενημερώνει ανάλογα το Διεθνές Γραφείο. Κανόνας 112 Εξέταση σχετικά με τους απόλυτους λόγους απαραδέκτου 1. Όταν, στο πλαίσιο της εξέτασης σύμφωνα με το άρθρο 149 παράγραφος 1 του κανονισμού, το γραφείο διαπιστώνει ότι σύμφωνα με το άρθρο 38 παράγραφος 1 του κανονισμού, το σήμα το οποίο υπόκειται σε εδαφική επέκταση της προστασίας του στην Ευρωπαϊκή Κοινότητα είναι μη επιλέξιμο για προστασία για όλα ή μέρος των αγαθών ή των υπηρεσιών για τα οποία έχει καταχωριστεί από το Διεθνές Γραφείο, το γραφείο εκδίδει αυτεπάγγελτα κοινοποίηση προσωρινής απόρριψης προς το Διεθνές Γραφείο, σύμφωνα με το άρθρο 5 παράγραφος 1 και 2 του πρωτοκόλλου της Μαδρίτης και τον κανόνα 17 παράγραφος 1 των κοινών κανονισμών. Όταν ο κάτοχος διεθνούς καταχώρισης υποχρεούται να εκπροσωπηθεί σε διαδικασίες ενώπιον του γραφείου σύμφωνα με το άρθρο 88 παράγραφος 1 του κανονισμού, η κοινοποίηση περιέχει πρόσκληση ορισμού ενός εκπροσώπου στο πνεύμα του άρθρου 89 παράγραφος 1 του κανονισμού. Στην κοινοποίηση προσωρινής απόρριψης αναφέρονται οι λόγοι στους οποίους αυτή βασίζεται και ορίζεται η προθεσμία εντός της οποίας ο κάτοχος της διεθνούς καταχώρισης μπορεί να υποβάλει τις παρατηρήσεις του και, εάν χρειάζεται, να ορίσει εκπρόσωπο. Η προθεσμία αρχίζει από την ημέρα έκδοσης από το γραφείο της προσωρινής απόρριψης. 2. Όταν, στο πλαίσιο της εξέτασης σύμφωνα με το άρθρο 149 παράγραφος 1 του κανονισμού, το γραφείο διαπιστώνει ότι σύμφωνα με το άρθρο 38 παράγραφος 2 του κανονισμού, η καταχώριση του σήματος υπόκειται στη δήλωση του κατόχου της διεθνούς καταχώρισης ότι παραιτείται από κάθε αποκλειστικό δικαίωμα σε ένα μη διακριτικό στοιχείο του σήματος, στην κοινοποίηση της αυτεπάγγελτης προσωρινής απόρριψης σύμφωνα με την παράγραφο 1 αναφέρεται ότι η διεθνής καταχώριση θα αρνηθεί την προστασία εάν η σχετική δήλωση δεν υποβληθεί εντός καθορισμένης προθεσμίας. 3. Όταν, στο πλαίσιο της εξέτασης σύμφωνα με το άρθρο 149 παράγραφος 1 του κανονισμού, το γραφείο διαπιστώνει ότι η διεθνής καταχώριση που ορίζει η Ευρωπαϊκή Κοινότητα δεν περιέχει την ένδειξη δεύτερης γλώσσας, σύμφωνα με τον κανόνα 126 του παρόντος κανονισμού και τον κανόνα 9 παράγραφος 5 στοιχείο ζ) στοιχείο ii) των κοινών κανονισμών, το γραφείο εκδίδει προς το Διεθνές Γραφείο αυτεπάγγελτη κοινοποίηση προσωρινής απόρριψης, σύμφωνα με το άρθρο 5 παράγραφος 1 και 2 του πρωτοκόλλου της Μαδρίτης και τον κανόνα 17 παράγραφος 1 των κοινών κανονισμών. Ισχύει η παράγραφος 1, δεύτερη, τρίτη και τέταρτη πρόταση. 4. Όταν ο κάτοχος της διεθνούς καταχώρισης αδυνατεί να αποκαταστήσει την αιτία άρνησης προστασίας εντός της προθεσμίας ή να συμμορφωθεί με τον όρο που θέτει η παράγραφος 2 ή, εάν ενδείκνυται, να ορίσει εκπρόσωπο ή να αναφέρει δεύτερη γλώσσα, το γραφείο λαμβάνει απόφαση με την οποία αρνείται την προστασία για το σύνολο ή μέρος των αγαθών και των υπηρεσιών για τα οποία έχει γίνει η διεθνής καταχώριση. Η απόφαση μπορεί να εφεσιβληθεί σύμφωνα με τα άρθρα 57 έως 63 του κανονισμού. 5. Όταν, έως την έναρξη της περιόδου ένστασης, όπως αναφέρεται στο άρθρο 151 παράγραφος 2 του κανονισμού, το γραφείο δεν έχει εκδώσει αυτεπάγγελτη κοινοποίηση προσωρινής απόρριψης σύμφωνα με την παράγραφο 1, το γραφείο αποστέλλει στο Διεθνές Γραφείο δήλωση χορήγησης προστασίας, αναφέροντας ότι η εξέταση των απόλυτων λόγων απόρριψης σύμφωνα με το άρθρο 38 του κανονισμού έχει ολοκληρωθεί, αλλά η διεθνής καταχώριση υπόκειται ακόμη σε ενστάσεις ή επιφυλάξεις τρίτων μερών. Κανόνας 113 Κοινοποίηση αυτεπάγγελτων προσωρινών απορρίψεων προς το Διεθνές Γραφείο 1. Η κοινοποίηση αυτεπάγγελτης προσωρινής απόρριψης προστασίας της διεθνούς καταχώρισης στο σύνολο ή εν μέρει, σύμφωνα με τον κανόνα 112, διαβιβάζεται στο Διεθνές Γραφείο και περιέχει: α) τον αριθμό της διεθνούς καταχώρισης· β) όλους τους λόγους στους οποίους βασίζεται η προσωρινή απόρριψη, από κοινού με αναφορά στις αντίστοιχες διατάξεις του κανονισμού· γ) την ένδειξη ότι η προσωρινή απόρριψη της προστασίας θα επιβεβαιωθεί με απόφαση του γραφείου, εάν ο κάτοχος της διεθνούς καταχώρισης δεν αποκαταστήσει τις αιτίες απόρριψης με την υποβολή των παρατηρήσεών του στο γραφείο εντός προθεσμίας δύο μηνών από την ημερομηνία έκδοσης από το γραφείο της προσωρινής απόρριψης· δ) εάν η προσωρινή απόρριψη αφορά μόνο μέρος των αγαθών και των υπηρεσιών, την ένδειξη αυτών των αγαθών και υπηρεσιών. 2. Όσον αφορά κάθε κοινοποίηση αυτεπάγγελτης προσωρινής απόρριψης που εκδίδεται σύμφωνα με την παράγραφο 1 και με την προϋπόθεση ότι το χρονικό όριο για υποβολή ένστασης έχει λήξει και ότι δεν έχει εκδοθεί προσωρινή απόρριψη βάσει ένστασης σύμφωνα με τον κανόνα 115 παράγραφος 1, το γραφείο ενημερώνει το Διεθνές Γραφείο για τα εξής: α) εάν, ως αποτέλεσμα των διαδικασιών ενώπιον του γραφείου έχει ανακληθεί η απόρριψη, το γεγονός ότι το σήμα προστατεύεται στην Ευρωπαϊκή Κοινότητα· β) εάν η απόφαση απόρριψης της προστασίας του σήματος είναι τελική, εφόσον ενδείκνυται, σε συνέχεια προσφυγής στο πλαίσιο του άρθρου 57 του κανονισμού ή ενέργειας στο πλαίσιο του άρθρου 63 του κανονισμού, το γραφείο κοινοποιεί στο Διεθνές Γραφείο την απόρριψη της προστασίας του σήματος στην Ευρωπαϊκή Κοινότητα· γ) εάν η απόρριψη ή αποποίηση σύμφωνα με το εδάφιο α) ή β) αφορά μέρος μόνο των αγαθών και των υπηρεσιών, τα αγαθά και τις υπηρεσίες για τα οποία το σήμα προστατεύεται στην Ευρωπαϊκή Κοινότητα. Κανόνας 114 Διαδικασίες ένστασης 1. Όταν υποβάλλεται ένσταση κατά διεθνούς καταχώρισης που η προστασία της επεκτείνεται στην Ευρωπαϊκή Κοινότητα σύμφωνα με το άρθρο 151 του κανονισμού, η κοινοποίηση ένστασης περιέχει: α) τον αριθμό της διεθνούς καταχώρισης κατά της οποίας υποβάλλεται ένσταση· β) ένδειξη των αγαθών και των υπηρεσιών που περιέχονται στη διεθνή καταχώριση έναντι της οποίας υποβάλλεται ένσταση· γ) την επωνυμία του κατόχου της διεθνούς καταχώρισης· δ) τις ενδείξεις και τα στοιχεία που αναφέρονται στον κανόνα 15 παράγραφος 2 στοιχεία β), γ) και δ) και παράγραφος 3. 2. Ισχύουν ο κανόνας 15 παράγραφος 1 και οι κανόνες 16 έως 22, υπό τις εξής προϋποθέσεις: α) κάθε αναφορά σε αίτηση καταχώρισης κοινοτικού εμπορικού σήματος νοείται ως αναφορά σε διεθνή καταχώριση· β) κάθε αναφορά σε απόσυρση της αίτησης καταχώρισης κοινοτικού σήματος νοείται ως αναφορά σε αποποίηση της διεθνούς καταχώρισης σε σχέση με την Ευρωπαϊκή Κοινότητα· γ) κάθε αναφορά στον υποψήφιο νοείται ως αναφορά στον κάτοχο της διεθνούς καταχώρισης. 3. Εάν η κοινοποίηση της ένστασης συμπληρώνεται πριν από τη λήξη της περιόδου των έξι μηνών που αναφέρεται στο άρθρο 151 παράγραφος 2 του κανονισμού, η κοινοποίηση ένστασης θεωρείται ότι συμπληρώθηκε την πρώτη ημέρα που ακολουθεί τη λήξη της περιόδου έξι μηνών. Δεν επηρεάζεται η εφαρμογή του άρθρου 42 παράγραφος 3 δεύτερη πρόταση του κανονισμού. 4. Εάν ο κάτοχος της διεθνούς καταχώρισης υποχρεούται να εκπροσωπείται σε διαδικασίες ενώπιον του γραφείου σύμφωνα με το άρθρο 88 παράγραφος 2 του κανονισμού και εάν δεν έχει ήδη ορίσει εκπρόσωπο δυνάμει του άρθρου 89 παράγραφος 1 του κανονισμού, η κοινοποίηση της ένστασης προς τον κάτοχο της διεθνούς καταχώρισης σύμφωνα με τον κανόνα 19 περιέχει την πρόσκληση ορισμού ενός εκπροσώπου σύμφωνα με το άρθρο 89 παράγραφος 1 του κανονισμού, εντός περιόδου δύο μηνών από την ημερομηνία της κοινοποίησης. Εάν ο κάτοχος της διεθνούς καταχώρισης αδυνατεί να ορίσει εκπρόσωπο εντός της περιόδου αυτής, το γραφείο αποφασίζει την απόρριψη της προστασίας της διεθνούς καταχώρισης. 5. Η διαδικασία ένστασης διακόπτεται εάν εκδοθεί ή έχει εκδοθεί αυτεπάγγελτη προσωρινή απόρριψη της προστασίας, σύμφωνα με τον κανόνα 112. Εάν η αυτεπάγγελτη προσωρινή απόρριψη οδηγήσει σε απόφαση απόρριψης της προστασίας του σήματος η οποία είναι τελική, το γραφείο δεν συνεχίζει την εκδίκαση και επιστρέφει το τέλος ένστασης και δεν λαμβάνεται απόφαση για την κατανομή του κόστους. Κανόνας 115 Κοινοποίηση προσωρινών απορρίψεων λόγω ένστασης 1. Όταν, σύμφωνα με το άρθρο 151 παράγραφος 2 του κανονισμού υποβάλλεται ή, σύμφωνα με τον κανόνα 114 παράγραφος 3, θεωρείται ότι έχει υποβληθεί, στο γραφείο ένσταση κατά διεθνούς καταχώρισης, το γραφείο εκδίδει κοινοποίηση προς το Διεθνές Γραφείο σχετικά με την προσωρινή απόρριψη της προστασίας λόγω ένστασης. 2. Η κοινοποίηση της προσωρινής απόρριψης προστασίας λόγω ένστασης περιέχει: α) τον αριθμό της διεθνούς καταχώρισης· β) την ένδειξη ότι η απόρριψη βασίζεται στο γεγονός ότι έχει υποβληθεί ένσταση, με παραπομπή στις διατάξεις του άρθρου 8 του κανονισμού στις οποίες βασίζεται η ένσταση· γ) την επωνυμία και τη διεύθυνση του ενιστάμενου μέρους· 3. Εάν η ένσταση βασίζεται σε εμπορικό σήμα που αποτελεί το αντικείμενο αίτησης ή καταχώρισης, η κοινοποίηση που αναφέρεται στην παράγραφο 2 περιέχει τις ακόλουθες ενδείξεις: i) την ημερομηνία αρχειοθέτησης, την ημερομηνία καταχώρισης και, εάν υπάρχει, την ημερομηνία προτεραιότητας, ii) τον αριθμό αρχειοθέτησης και, εάν είναι διαφορετικός, τον αριθμό καταχώρισης, iii) την επωνυμία και τη διεύθυνση του ιδιοκτήτη, iv) αντίγραφο του σήματος και v) τον κατάλογο αγαθών και υπηρεσιών στα οποία βασίζεται η ένσταση. 4. Εάν η προσωρινή απόρριψη αφορά μόνο μέρος των αγαθών και των υπηρεσιών, η κοινοποίηση που αναφέρεται στην παράγραφο 2 περιέχει ένδειξη αυτών των αγαθών και των υπηρεσιών. 5. Το γραφείο ενημερώνει το Διεθνές Γραφείο για τα εξής: α) όταν, ως αποτέλεσμα της διαδικασίας ένστασης, η προσωρινή απόρριψη έχει ανακληθεί, το γεγονός ότι το σήμα προστατεύεται στην Ευρωπαϊκή Κοινότητα· β) όταν η απόφαση απόρριψης της προστασίας του σήματος είναι τελική, κατά περίπτωση, σε συνέχεια προσφυγής στο πλαίσιο του άρθρου 57 του κανονισμού ή ενέργειας στο πλαίσιο του άρθρου 63 του κανονισμού, το γεγονός ότι η προστασία του σήματος απορρίπτεται στην Ευρωπαϊκή Κοινότητα· γ) όταν η απόρριψη σύμφωνα με το στοιχείο α) ή β) αφορά μόνο μέρος των αγαθών και των υπηρεσιών, τα αγαθά και τις υπηρεσίες για τα οποία το σήμα προστατεύεται στην Ευρωπαϊκή Κοινότητα. 6. Όταν για μία και την αυτή διεθνή καταχώριση έχουν εκδοθεί περισσότερες από μία προσωρινές απορρίψεις σύμφωνα με τον κανόνα 112 παράγραφος 1, 2 ή παράγραφο 1 του παρόντος κανόνα, η κοινοποίηση που αναφέρεται στην παράγραφο 5 του παρόντος κανόνα αφορά τη συνολική ή μερική απόρριψη της προστασίας του σήματος, όπως προκύπτει από τις διαδικασίες που προβλέπονται στα άρθρα 149 και 151 του κανονισμού. Κανόνας 116 Δήλωση χορήγησης προστασίας 1. Όταν το γραφείο δεν έχει εκδώσει αυτεπάγγελτη κοινοποίηση προσωρινής απόρριψης σύμφωνα με τον κανόνα 112 και δεν έχει παραλάβει ένσταση εντός της περιόδου υποβολής ένστασης που αναφέρεται στο άρθρο 151 παράγραφος 2 του κανονισμού και το γραφείο δεν έχει εκδώσει αυτεπάγγελτη κοινοποίηση προσωρινής απόρριψης λόγω των παρατηρήσεων τρίτου, το γραφείο αποστέλλει στο Διεθνές Γραφείο περαιτέρω δήλωση χορήγησης προστασίας, με την ένδειξη ότι το σήμα προστατεύεται στην Ευρωπαϊκή Κοινότητα. 2. Για τους σκοπούς του άρθρου 146 παράγραφος 2 του κανονισμού, η περαιτέρω δήλωση χορήγησης προστασίας που αναφέρεται στην παράγραφο 1 έχει την ίδια ισχύ με τη δήλωση του γραφείου για την ανάκληση απόρριψης κοινοποίησης. Κανόνας 117 Κοινοποίηση ανισχυρότητας στο Διεθνές Γραφείο 1. Όταν, σύμφωνα με το άρθρο 56 ή το άρθρο 96 και το άρθρο 153 του κανονισμού, έχει κηρυχθεί η ανισχυρότητα διεθνούς καταχώρισης που η προστασία της επεκτείνεται στην Ευρωπαϊκή Κοινότητα, και όταν η απόφαση αυτή είναι τελική, το γραφείο ενημερώνει ανάλογα το Διεθνές Γραφείο. 2. Η κοινοποίηση πρέπει να φέρει ημερομηνία και να περιέχει: α) την ένδειξη ότι η ανισχυρότητα έχει παραταθεί από το γραφείο, ή την ένδειξη του δικαστηρίου κοινοτικού σήματος που έχει παρατείνει την ανισχυρότητα· β) την ένδειξη για το αν η ανισχυρότητα έχει παραταθεί με τη μορφή ανάκλησης των δικαιωμάτων του κατόχου της διεθνούς καταχώρισης, δήλωσης ότι το σήμα δεν έχει ισχύ για απόλυτους λόγους, ή δήλωσης ότι το σήμα δεν έχει ισχύ για σχετικούς λόγους· γ) την ένδειξη του γεγονότος ότι η ανισχυρότητα δεν υπόκειται πλέον σε διαδικασία προσφυγής· δ) τον αριθμό της διεθνούς καταχώρισης· ε) την επωνυμία του κατόχου της διεθνούς καταχώρισης· στ) εάν η ανισχυρότητα δεν αφορά όλα τα αγαθά και τις υπηρεσίες, εκείνα τα αγαθά και τις υπηρεσίες σε σχέση με τα οποία παρατάθηκε η ανισχυρότητα ή εκείνα σε σχέση με τα οποία δεν παρατάθηκε η ανισχυρότητα· ζ) την ημερομηνία παράτασης της ανισχυρότητας, από κοινού με την ένδειξη για το αν η ανισχυρότητα έχει ισχύ από εκείνη την ημερομηνία ή αναδρομικά. Κανόνας 118 Νομικές επιδράσεις της καταχώρισης μεταβιβάσεων Για τους σκοπούς του άρθρου 17, και σε συνδυασμό με το άρθρο 23 παράγραφος 1 ή 2 και το άρθρο 24 του κανονισμού, η καταγραφή της αλλαγής στην ιδιοκτησία μιας διεθνούς καταχώρισης στο Διεθνές Μητρώο αντικαθιστά την εγγραφή μιας μεταβίβασης στο Μητρώο Κοινοτικών Σημάτων. Κανόνας 119 Νομική επίδραση της καταχώρισης αδειών και άλλων δικαιωμάτων Για τους σκοπούς των άρθρων 19, 20, 21 και 22, και σε συνδυασμό με το άρθρο 23 και το άρθρο 24 του κανονισμού, η καταγραφή μιας άδειας ή ενός περιορισμού του δικαιώματος διάθεσης του κατόχου όσον αφορά τη διεθνή καταχώριση στο Διεθνές Μητρώο αντικαθιστά την καταχώρισης άδειας, εμπράγματος δικαιώματος, εκτελεστικού μέτρου ή διαδικασίας αφερεγγυότητας στο Μητρώο Κοινοτικών Σημάτων. Κανόνας 120 Εξέταση αιτημάτων καταχώρισης μεταβιβάσεων, αδειών ή περιορισμών του δικαιώματος διάθεσης του κατόχου 1. Όταν υποβάλλεται μέσω του γραφείου αίτημα αλλαγής της ιδιοκτησίας, άδειας ή περιορισμού του δικαιώματος διάθεσης του κατόχου, από άτομο άλλο από τον κάτοχο της διεθνούς καταχώρισης, το γραφείο απορρίπτει τη διαβίβαση του αιτήματος προς το Διεθνές Γραφείο εάν το αίτημα δεν συνοδεύεται από απόδειξη της μεταβίβασης, της άδειας ή του περιορισμού του δικαιώματος διάθεσης. 2. Όταν υποβάλλεται μέσω του γραφείου αίτημα καταχώρισης της αλλαγής ή της ακύρωσης μιας άδειας ή της ανάκλησης του περιορισμού του δικαιώματος διάθεσης του κατόχου, από τον κάτοχο της διεθνούς καταχώρισης, το γραφείο αποφασίζει την απόρριψη της διαβίβαση του αιτήματος προς το Διεθνές Γραφείο εάν δεν συνοδεύεται από απόδειξη ότι η άδεια δεν υφίσταται πλέον ή ότι έχει τροποποιηθεί ή ότι ο περιορισμός του δικαιώματος διάθεσης έχει ανακληθεί. Κανόνας 121 Συλλογικά σήματα 1. Όταν στη διεθνή καταχώριση αναφέρεται ότι αυτή βασίζεται σε βασική αίτηση ή βασική καταχώριση που αφορά συλλογικό σήμα, σήμα πιστοποίησης ή σήμα εγγύησης, η διεθνής καταχώριση που η προστασία της επεκτείνεται στην Ευρωπαϊκή Κοινότητα αντιμετωπίζεται ως κοινοτικό συλλογικό σήμα. 2. Ο κάτοχος της διεθνούς καταχώρισης υποβάλει τους κανονισμούς που διέπουν τη χρήση του σήματος, όπως προβλέπεται στο άρθρο 65 του κανονισμού και στον κανόνα 43, απ' ευθείας στο γραφείο εντός περιόδου δύο μηνών από την ημερομηνία της κοινοποίησης της διεθνούς καταχώρισης από το Διεθνές Γραφείο προς το γραφείο. 3. Εκδίδεται κοινοποίηση αυτεπάγγελτης προσωρινής απόρριψης σύμφωνα με τον κανόνα 112: α) εάν υφίσταται ένας από τους λόγους απόρριψης που προβλέπονται στο άρθρο 66 παράγραφος 1 ή 2, σε συνδυασμό με την παράγραφο 3 του άρθρου αυτού, του κανονισμού· β) όταν οι κανονισμοί που διέπουν τη χρήση του σήματος δεν έχουν υποβληθεί σύμφωνα με την παράγραφο 2. Ισχύουν ο κανόνας 112 παράγραφος 2, 3 και ο κανόνας 113. 4. Ανακοίνωση των τροποποιήσεων στους κανονισμούς που διέπουν τη χρήση του σήματος, σύμφωνα με το άρθρο 69 του κανονισμού, δημοσιεύονται στο Δελτίο Κοινοτικών Σημάτων. Κανόνας 122 Μετατροπή μιας διεθνούς καταχώρισης σε εθνική αίτηση σήματος 1. Η αίτηση μετατροπής μιας διεθνούς καταχώρισης που η προστασία της επεκτείνεται στην Ευρωπαϊκή Κοινότητα σε εθνική αίτηση σήματος σύμφωνα με τα άρθρα 108 και 154 του κανονισμού, περιέχει: α) τον αριθμό καταχώρισης της διεθνούς καταχώρισης· β) την ημερομηνία της διεθνούς καταχώρισης ή την ημερομηνία της επέκτασης της προστασίας της στην Ευρωπαϊκή Κοινότητα, που έγινε σε συνέχεια της διεθνούς καταχώρισης σύμφωνα με το άρθρο 3 στοιχείο 2 του Πρωτοκόλλου της Μαδρίτης και, εφόσον υπάρχουν, στοιχεία για τη διεκδίκηση προτεραιότητας για τη διεθνή καταχώριση σύμφωνα με το άρθρο 154 παράγραφος 2 του κανονισμού και στοιχεία για τη διεκδίκηση αρχαιότητας σύμφωνα με τα άρθρα 34, 35 και 148 του κανονισμού· γ) τις ενδείξεις και τα στοιχεία που αναφέρονται στον κανόνα 44 παράγραφος 1 στοιχείο α), β), στ) και ζ) και, όπου ισχύουν, η) και κ) και παράγραφος 2. 2. Όταν ζητείται μετατροπή σύμφωνα με το άρθρο 108 παράγραφος 5 και το άρθρο 154 του κανονισμού, ύστερα από αδυναμία ανανέωσης της διεθνούς καταχώρισης που η προστασία της επεκτείνεται στην Ευρωπαϊκή Κοινότητα, η αίτηση που αναφέρεται στην παράγραφο 1 περιέχει σχετική ένδειξη, και η ημερομηνία λήξης της προστασίας. Η περίοδος τριών μηνών που προβλέπεται στο άρθρο 108 παράγραφος 5 του κανονισμού αρχίζει να μετρά από την ημέρα που ακολουθεί την τελευταία ημέρα κατά την οποία η ανανέωση μπορεί ακόμη να πραγματοποιηθεί σύμφωνα με το άρθρο 7 παράγραφος 4 του πρωτοκόλλου της Μαδρίτης· 3. Οι κανόνες 45, 46 παράγραφος 2 στοιχείο α) και γ) και ο κανόνας 47 ισχύουν τηρουμένων των αναλογιών. Κανόνας 123 Μετατροπή μιας διεθνούς καταχώρισης σε επέκταση της προστασίας σε κράτος μέλος που αποτελεί μέρος του Πρωτοκόλλου της Μαδρίτης ή της Συμφωνίας της Μαδρίτης 1. Η αίτηση μετατροπής μιας διεθνούς καταχώρισης που η προστασία της επεκτείνεται στην Ευρωπαϊκή Κοινότητα σε επέκταση της προστασίας σε κράτος μέλος που αποτελεί μέρος του πρωτοκόλλου της Μαδρίτης ή της συμφωνίας της Μαδρίτης σύμφωνα με το άρθρο 154 του κανονισμού περιέχει τις ενδείξεις και τα στοιχεία που αναφέρονται στον κανόνα 122 παράγραφος 1 και 2. 2. Ο κανόνας 45 ισχύει τηρουμένων των αναλογιών. Το γραφείο απορρίπτει την αίτηση μετατροπής όταν οι προϋποθέσεις επέκτασης της προστασίας σε κράτος μέλος που αποτελεί μέρος του πρωτοκόλλου της Μαδρίτης, ή της συμφωνίας της Μαδρίτης δεν πληρούνται, τόσο κατά την ημερομηνία επέκτασης στην Ευρωπαϊκή Κοινότητα όσο και κατά την ημερομηνία που η αίτηση μετατροπής έχει παραληφθεί ή, σύμφωνα με τη δεύτερη πρόταση του άρθρου 109 παράγραφος 1 του κανονισμού, θεωρείται ότι παραλήφθηκε από το γραφείο. 3. Ο κανόνας 46 2 στοιχείο α) και γ) ισχύει τηρουμένων των αναλογιών. Η δημοσίευση της αίτησης μετατροπής περιέχει επίσης την ένδειξη ότι η μετατροπή ζητείται για την επέκταση της προστασίας σε κράτος μέλος που αποτελεί μέρος του πρωτοκόλλου της Μαδρίτης ή της συμφωνίας της Μαδρίτης σύμφωνα με το άρθρο 154 του κανονισμού. 4. Όταν η αίτηση μετατροπής είναι σύμμορφη με τις απαιτήσεις του κανονισμού και των παρόντων Κανόνων, το γραφείο διαβιβάζει χωρίς καθυστέρηση την αίτηση στο Διεθνές Γραφείο. Το γραφείο ενημερώνει τον κάτοχο της διεθνούς καταχώρισης για την ημερομηνία διαβίβασης. Κανόνας 124 Μετατροπή μιας διεθνούς καταχώρισης που η προστασία της επεκτείνεται στην Ευρωπαϊκή Κοινότητα σε αίτηση κοινοτικού σήματος 1. Για να θεωρηθεί από το Διεθνές Γραφείο μια αίτηση κοινοτικού σήματος μετατροπή μιας διεθνούς καταχώρισης που έχει ακυρωθεί ύστερα από αίτημα του γραφείου προέλευσης, σύμφωνα με το άρθρο 9ε του πρωτοκόλου της Μαδρίτης και σύμφωνα με το άρθρο 156 του κανονισμού, πρέπει να περιέχει σχετική ένδειξη. Η ένδειξη αυτή πρέπει να περιλαμβάνεται στη συμπλήρωση της αίτησης. 2. Η αίτηση, εκτός από τις ενδείξεις και τα στοιχεία που αναφέρονται στον κανόνα 1, περιέχει α) ένδειξη του αριθμού της διεθνούς καταχώρισης που έχει ακυρωθεί· β) την ημερομηνία κατά την οποία το Διεθνές Γραφείο ακύρωσε τη διεθνή καταχώριση· γ) εφόσον ενδείκνυται, την ημερομηνία της διεθνούς καταχώρισης, σύμφωνα με το άρθρο 3 παράγραφος 4 του πρωτοκόλλου της Μαδρίτης ή την ημερομηνία καταγραφής της εδαφικής επέκτασης στην Ευρωπαϊκή Κοινότητα, σε συνέχεια της διεθνούς καταχώρισης σύμφωνα με το άρθρο 3 στοιχείο 2 του πρωτοκόλλου της Μαδρίτης· δ) εφόσον ενδείκνυται, την ημερομηνία διεκδίκησης προτεραιότητας στη διεθνή αίτηση, όπως έχει εγγραφεί στο Διεθνές Μητρώο που τηρεί το Διεθνές Γραφείο. 3. Όταν, στο πλαίσιο της εξέτασης σύμφωνα με τον κανόνα 9 παράγραφος 3, το γραφείο διαπιστώνει ότι η αίτηση δεν συμπληρώθηκε εντός τριών μηνών από την ημερομηνία ακύρωσης της διεθνούς καταχώρισης από το Διεθνές Γραφείο· ή ότι τα αγαθά και οι υπηρεσίες για τα οποία έχει καταχωριστεί το κοινοτικό σήμα δεν περιέχονται στον κατάλογο αγαθών και υπηρεσιών για τα οποία έχει εκδοθεί η διεθνής καταχώριση, όσον αφορά την Ευρωπαϊκή Κοινότητα, το γραφείο καλεί τον υποψήφιο να αποκαταστήσει τις ελλείψεις που εντοπίζονται και ιδίως να περιορίσει τον κατάλογο αγαθών και υπηρεσιών σε εκείνα τα αγαθά και τις υπηρεσίες που περιέχονται στον κατάλογο αγαθών και υπηρεσιών για τα οποία έχει εκδοθεί η διεθνής καταχώριση όσον αφορά την Ευρωπαϊκή Κοινότητα, εντός καθορισμένης περιόδου. 4. Εάν οι ελλείψεις που αναφέρονται στην παράγραφο 3 δεν αποκατασταθούν εντός της προθεσμίας, χάνεται το δικαίωμα όσον αφορά την ημερομηνία της διεθνούς καταχώρισης ή την ημερομηνία της εδαφικής επέκτασης και, εφόσον υπάρχει, την ημερομηνία της προτεραιότητας της διεθνούς καταχώρισης. Μέρος Γ Επικοινωνία Κανόνας 125 Επικοινωνία με το Διεθνές Γραφείο και ηλεκτρονικά έντυπα 1. Η επικοινωνία με το Διεθνές Γραφείο διεξάγεται με τον τρόπο και το μορφότυπο που συμφωνείται μεταξύ του Διεθνούς Γραφείου και του γραφείου, κατά προτίμηση με ηλεκτρονικά μέσα. 2. Κάθε αναφορά σε έντυπα πρέπει να εννοείται ότι περιλαμβάνει έντυπα διαθέσιμα σε ηλεκτρονικό μορφότυπο. Κανόνας 126 Χρήση γλωσσών Με σκοπό την εφαρμογή του κανονισμού και των παρόντων κανόνων στις διεθνείς καταχωρίσεις που η προστασία τους επεκτείνεται στην Ευρωπαϊκή Κοινότητα, η γλώσσα συμπλήρωσης της διεθνούς καταχώρισης είναι η γλώσσα των διαδικασιών στο πνεύμα του άρθρου 115 παράγραφος 4 του κανονισμού, και η δεύτερη γλώσσα που αναφέρεται στη διεθνή αίτηση είναι η δεύτερη γλώσσα στο πνεύμα του άρθρου 115 παράγραφος 3 του κανονισμού." Άρθρο 2 Ο παρών κανονισμός τίθεται σε ισχύ τη ημερομηνία έναρξης ισχύος του πρωτοκόλλου της Μαδρίτης, σε ό,τι αφορά την Ευρωπαϊκή Κοινότητα. Η ημερομηνία έναρξης ισχύος του παρόντος κανονισμού δημοσιεύεται στην Επίσημη Εφημερίδα της Ευρωπαϊκής Ένωσης. Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος. Βρυξέλλες, 26 Απριλίου 2004.

Classification Labels:
820
685
1
15

Label Descriptions:
{"820": "Πνευματική ιδιοκτησία", "685": "ΠΑΡΑΓΩΓΗ, ΤΕΧΝΟΛΟΓΙΑ ΚΑΙ ΕΡΕΥΝΑ", "1": "ΔΗΜΟΣΙΑ ΔΙΟΙΚΗΣΗ", "15": "ΕΚΤΕΛΕΣΤΙΚΗ ΕΞΟΥΣΙΑ ΚΑΙ ΔΗΜΟΣΙΑ ΔΙΟΙΚΗΣΗ"}

EuroVoc IDs (Original): 5769
5442
2817
77
11

EuroVoc IDs (Expanded): 5769
5442
2817
77
11

Dataset Source: meu

Split: train